Predkladacia správa

Správa o poľnohospodárstve  a  potravinárstve v Slovenskej republike 2009 (stav za rok 2008) bola  vypracovaná na základe § 3, ods. 2, písm. g) zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka a v súlade s Plánom práce vlády SR na rok 2009. 
V  správe sa v kontexte s vývojom makroekonomickej situácie v ekonomike SR podáva informácia o  svetovom poľnohospodárstve, poľnohospodárstve krajín EÚ, o situácii v poľnohospodárstve a potravinárstve SR, o výrobe v poľnohospodárstve a potravinárstve a agropotravinovom trhu, ekonomicko-finančnej situácii podnikateľských subjektov v agropotravinárskom komplexe SR a o súčasnej technickej úrovni v agropotravinárskom komplexe. Správa ďalej hodnotí uplatňovanie poľnohospodárskej politiky za rok 2008,  mnohostrannú a bilaterálnu spoluprácu agropotravinárskeho komplexu  so zahraničím a v časti IV. definuje závery a odporúčania s cieľom zabezpečenia a plnenia Koncepcie rozvoja pôdohospodárstva na roky 2007 - 2013. 
Pri jej vypracovaní sa vychádzalo z  analytických poznatkov o výsledkoch hospodárenia v roku 2008 o celkovej finančno-ekonomickej situácii v agropotravinárskom komplexe zo štatistických zisťovaní, z  informačných listov rezortu, z programového vyhlásenia vlády, z podkladov OECD, FAO  a  Eurostatu, ako aj zo záverov prijatých v predchádzajúcich zelených správach.
V návrhu uznesenia vlády SR a  Národnej rady SR, ktoré sú súčasťou materiálu, sa navrhuje zrušenie úlohy vyplývajúcej z uznesenia vlády SR č. 1103/2004, bod C.3. a úlohu z uznesenia Národnej rady SR  č. 1331/2004, body B.2. a C. „hodnotiť plnenie opatrení, ktoré vyplývajú zo správy a z uznesení Národnej rady SR do 30. júna a 31. decembra každoročne“. Úlohu navrhujeme zrušiť z  dôvodu jej neaktuálnosti a  z dôvodu duplicitného riešenia predmetnej úlohy. Samotná zelená správa je odpočtom úloh v poľnohospodárstve a potravinárstve. Správy za rok 2008 a za rok 2009 už neobsahujú opatrenia a úlohy, keďže ich Ministerstvo pôdohospodárstva SR vyhodnocuje v rámci „Aktualizácie rozpracovania Programového vyhlásenia vlády SR na podmienky MP SR - úlohy na príslušný rok a zhodnotenie plnenia úloh v predchádzajúcom roku“ a tiež „Rozpracovania úloh na realizáciu cieľov a priorít koncepcie rozvoja pôdohospodárstva na roky 2007 - 2013“.
Predkladaná správa má analytický a hodnotiaci charakter a  nemá finančný, ekonomický a environmentálny vplyv, ani vplyv na zamestnanosť a  podnikateľské prostredie, preto neobsahuje doložku finančných, ekonomických, environmentálnych vplyvov, vplyvov na zamestnanosť a  podnikateľské prostredie.
Správa bola predmetom medzirezortného pripomienkového konania a všetky opodstatnené pripomienky boli zapracované do predloženého materiálu. Materiál sa predkladá bez rozporu. Zásadné pripomienky ako i pripomienky vznesené Hospodárskou a sociálnou radou SR a Radou vlády SR pre verejnú správu boli akceptované.    
Po prerokovaní vo vláde SR bude materiál predložený na rokovanie Národnej rady  SR.